钦定古今图书集成/明伦汇编/官常典/第428卷 > 《授马锡少府少监制》常衮
## 钦定古今图书集成/明伦汇编/官常典/第428卷 > 《授马锡少府少监制》常衮

敕：中散大夫谏议大夫赐紫金鱼袋马锡，躬服礼义，
处之以厚，膺用多才，动而濬发。历官有政，居必修明，
擢登谏列，屡献忠谠，言皆展意，事亦主文，勤职且淹，
以时叙进，用之内府，汉之尚方，典掌服御，任当亲重，
辍我侍臣，俾其参贰。可守少府少监，散官、赐如故

《韩非子》：韩昭侯醉而寝，典冠者见君之寒也，故加衣
于君之上，觉悟而说，问左右曰：“谁加衣者？”左右对曰：
“典冠。”君因兼罪典衣与典冠。其罪典衣，以为失其事
也；其罪典冠，以为越其职也。

《汉杂事》：薛宣为少府，谷永上书荐宣曰：“才茂行洁，身
兼数器。”

《三国魏志王观传》：“王观为少府，曹爽使材官张达斫
家屋材及诸私用之物。观闻知，皆录夺以没官。少府
统三尚方，御府内藏玩弄之宝。爽等奢放，多有干求，
惮观守法，乃徙为太仆。”

《北史后魏孙绍传》：绍为太府少卿，曾因朝见，灵太后
谓曰：“卿年稍老矣。”绍曰：“臣年虽老，臣卿尚少。”

《唐书尹思贞传》：长安中，召授思贞司府少卿。时卿侯
知一亦厉威严，吏为语曰：“不畏侯卿杖，祇畏尹卿笔。”
加银青光禄大夫。其家坎地获古戟十二，俄而门树
戟，时人异焉。

《裴延龄传》：度支出纳，与太府交相关制，出物旬计，见
物月计，符按覆核，有御史以监董之，则财用不得回
隐。延龄乃言掊粪土得银十三万两，它货且百万，已
弃而获，皆羡馀也，悉移舍以供。别敕太府卿韦少华
劾其妄。

《宋史钱惟演传》：“惟演子暄知台州，进少府监，权盐铁
副使，钩考诸路逋租，两浙转运使负课当坐，暄上言：
‘浙部仍岁饥，故租赋不登籍。今使者获罪，必亟敛于
民，民不堪矣’。”神宗即诏释之。

《笔录》：“宣徽使旧亚枢使，位在枢密副使、同知枢密院
事之上。咸平中，周莹拜宣徽使，有所畏避，因自陈愿
居其下。先帝从之，遂为常制。”

《东轩笔录》：京师置杂物务，买内所须之物，而内东门
复有字号，径下诸行市物，以供禁中。凡行铺供物之
后，往往经岁不给其直，至于积钱至千万者。或云其
直寻给，而勾当内门内臣故为稽滞，京师甚苦之。蔡
襄尹京兆，询知其弊，建言“乞取内东门买物物价，经
牒内藏库截支，以给行人。”仁宗大以为然，其事至今
行矣。

《元史马札儿台传》：“马札儿台侍仁宗于潜邸，出入恭
谨，莅事敏达，仁宗悦之。及立为皇太子，以为中顺大
夫、典用太监，迁利用卿。泰定四年，转太府卿，又转都
功德使，改宣政使，三迁皆仍太府卿。